[pic] | KUMMISSJONI TAL-KOMUNITAJIET EWROPEJ | Brussel 22.5.2007 SEG(2007) 641 DOKUMENT TA’ ĦIDMA MILL-PERSUNAL TAL-KUMMISSJONI Dokument ta' akkumpanjament tal- KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT TAR-REĠJUNI EWROPEW Lejn politika ġenerali fil-ġlieda kontra l-kriminalità elettronika SOMMARJU DWAR L-EVALWAZZJONI TA' L-IMPATT {KUMM(2007) 267 finali}{SEG(2007) 642} SOMMARJU 1. INTRODUZZJONI L-użu ta' l-internet kiber fis-snin riċenti, u d-dehra ta' fenomini u tekniċi ġodda ħolqu sitwazzjoni ta' insigurtà li dejjem qed tiżdied. Fil-Programm leġiżlattiv u tal-Ħidma tagħha għall-2007, il-Kummissjoni kkunsidrat li kien hemm il-ħtieġa li jkun hemm aġġornament komprensiv tal-politika dwar il-kriminalità elettronika u għalhekk ħasbet li tħejji Komunikazzjoni dwar politika Ewropea għall-kriminalità elettronika. Waqt il-proċess inizjali ta' konsultazzjoni kien deher ċar li kien hemm nuqqas ta' data u statistika, u din kienet waħda mir-raġunijiet għaliex fl-2006 il-Kummissjoni ordnat li jsir studju minn barra [1] (minn hawn 'il quddiem, l-istudju minn barra), li kien il-bażi prinċipali għall-evalwazzjoni fuq l-impatt. Waqt il-preparazzjoni, il-Kummisssjoni analizzat ukoll numru ta' miżuri leġizlattivi u mhumiex, speċjalment f'rabta ma' "toqob" possibli fil-qafas regolatorju eżistenti. Għandu jkun sottolineat li saret enfasi partikolari fuq il-Konvenzjoni tal- Kunsill ta' l-Ewropa dwar il-Kriminalità Elettronika [2] (minn hawn 'il quddiem Il-Konvenzjoni CoE) u d- Deċiżjoni ta' Qafas Dwar Attakki Kontra s-Sistemi ta' Informazzjoni [3] peress li dawn kienu meqjusa bħala l-aktar komprensivi fil-liġi proċedurali u sostantiva. Abbażi ta' dawn l-attivitajiet, il-Kummissjoni qed tħejji inizjativa għal politika ġenerali ġdida, li tikkonsisti f'Komunikazzjoni dwar il-ġlieda kontra l-Kriminalità Elettronika fuq livell ta' l-UE. Għalhekk l-evalwazzjoni fuq l-impatt għandha tkun dwar kwistjonijiet strateġiċi. F'dan il-kuntest, il-Kummisssjoni għandha tisħaq fuq il-kummenti tagħha biex tassigura li l-politika dwar il-ġlieda u l-prosekuzzjoni kontra l-kriminalità elettronika tkun identifika u implimentata b'mod li tirrispetta d-drittijiet fundamentali, partikolarment il-libertà ta' l-espressjoni, id-dritt għar-rispett tal-privatezza u l-ħajja familjari u l-protezzjoni tad- data personali. Dan se jsir skond il-Komunikazzjoni tal-Kummissjoni dwar l-osservanza mal-Karta tal-proposti leġiżlattivi tal-Kummissjoni adottati fl-2005 [KUMM(2005) 172]. 2. PROBLEMI U GħANIJIET L-iżvilupp mgħaġġel ta' l-internet u tas-sistemi l-oħra ta' informazzjoni ta' lok għal settur ekonomiku kompletament ġdid u biex ikun hemm ħafna aktar informazzjoni, prodotti u servizzi ġodda mal-fruntieri interni u esterni ta' l-UE. Ovvjament dan ħalla ħafna effett pożittiv fuq il-konsumaturi u ċ-ċittadini. Madanakolliu l-istess żviluppi fetħu ħafna bibien għall-kriminali Modi ta' attivitajiet kriminali kontra l-internet, jew bl-użu tas-sistemi ta' informazzjoni bħala għodda kriminali, huma ferm evidenti. Dawn l-attivitajiet kriminali jinsabu f'tibdil permanenti, u hemm diffikultajiet ovvji li titħares il-leġiżlazzjoni u l-infurzar tal-liġi operattiva. In-natura intrinsika transkonfinali ta' din it-tip ta' kriminalità toħloq ukoll il-bżonn li jkun hemm kooperazzjoni akbar fl-infurzar tal-liġi transkonfinali. Kienu kkunsidrati t-tmien oqsma strateġiċi li ġejjin sabiex tkun studjata l-problema globali f'aktar dettal. - Ir-riskji għall-kriminalità elettronika għas-soċjetà, għall-kummerċ u għaċ-ċittadini qed isiru iżjed vulnerabbli - L-offiżi ta' kriminalità elettronika qed isiru iżjed spissi u sofistikati - Hemm nuqqas ta' koerenza fil-leġiżlazzjoni u l-politika ta' l-UE fil-ġlieda kontra l-kriminalità elettronika - Hemm diffikultajiet speċifiċi fil-kooperazzjoni għall-infurzar tal-liġi għall-kriminalità elettronika - Il-ħtieġa li jkun żviluppati l-kompetenza u l-għodod tekniċi: It-taħriġ u r-riċerka - In-nuqqas ta' struttura biex titħaddem il-koopreazzjoni bejn il-partijiet interessati importanti fis-settur pubbliku u privat - Responsabbilitajiet u obbligi mhux ċari - Nuqqas ta' għarfien dwar riskji li jinħolqu mill-kriminalità elettronika Għandu jkun magħruf li l-konsultazzjonijiet li saru biex sar ir-rapport preżenti indikaw bdil ta' idejat minn dawk kollha konċenati fir-rigward tal-problemi kurrenti f'dan il-qasam– kemm jekk kienu awtoritajiet ta' l-infurzar tal-liġi jew kumpaniji privati. 2.1. Min jintlaqat? Il-Kriminalità elettronika tolqot lis-setturi kollha tas-soċjetà, u politika li tilqa' għal dan tkun tidher prattikament kullimkien. Jekk jiġi kkunsidrat li l-għadd ta' ċittadini li jużaw il-kompjuter privat hu kbir ħafna, bosta ċittadini individwali - li huma diġà vittmi potenzjali - jistgħu jkunu affettwati permezz ta' inizjattiva f'dan il-qasam fil-ġlieda kontra l-kriminalità elettronika Madanakollu hemm ukoll indikazzjonijiet ċari li juru li qed tiżdied l-attvità kriminali diretta lejn gruppi speċifiċi ta' vittmi. Politika effettiva kontra l-kriminalità elettronika għalhekk jista' jkollha effetti ta' benefiċċju lil dawn il-gruppi. L-industrija tas-soċjetà ta' l-informatika , kif ukoll is-soċjetà ta' l-informatika inġenerali, hu mistenni minnhom li jkunu partijiet interessati kbar minħabba l-effetti ekonomiċi pożittivi importanti li mistennija jkun hemm jekk tissaħħaħ is-sigurtà jew jekk tkun stabbilita atmosfera ta' sigurtà akbar. 2.2. L-UE għandha d-dritt li taġixxi? Minħabba l-iskop u l-kobor tat-theddid għas-sigurtà, tista' tikber iżjed il-ħtieġa li tilqa' għat-theddid tal-kriminalità elettronika. Kwistjonijiet ta' sigurtà konnessi mal-kriminalità elettronika għandhom dimensjoni globali u għalhekk ma jistgħux jiġu miġġielda fuq livell nazzjonali biss. It-theddida hi waħda internazzjonali, u għaldaqstant għandha għall-inqas tkun parti mit-tweġiba. M'hemm l-ebda dubju li l-ġlieda kontra l-kriminalità elettronika se tkompli tkun l-aktar importanti u effettiva fuq livell nazzjonali, iżda hemm ħtieġa ċara li tgħaqqad u possibilment tikkomplimenta l-isforz nazzjonali fuq livell Ewropew. 2.3. Għanijiet L-għanijiet strateġiċi globali tal-politika proposta, ibbażata fuq il-problemi identifikati aktar 'il fuq, jistgħu jinġabru fil-qosor kif ġej: Biex issaħħaħ u tikkoordina aħjar il-ġlieda kontra l-kriminalità elettronika fuq livell nazzjonali, Ewropew u internazzjonali L-għanijiet strateġiċi globali jistgħu jinqasmu fil-ħames livelli ta' għanijiet strateġiċi li ġejjin, b'tentattiv li jkunu ppreżentati f'ordini ta' priorità: - Biex b'mod ġenerali ttejjeb l-azzjonijiet ta' l-infurzar tal-liġi transkonfinali kontra l-kriminalità elettronika, u partikolarment kontra nuqqasijiet serji ta' kriminalità elettronika, u biex jitjiebu l-iskambji ta' informazzjoni, l-għarfien u l-aħjar prattiċi bejn l-aġenzija ta' l-infurzar tal-liġi fl-Istati Membri u lilhinn minnhom - Biex jiġu identifikati u jinħolqu strumenti operattivi għall-kooperazzjoni u biex jitfasslu l-miri komuni bejn is-settur pubbliku u privat u biex jitjiebu l-iskambji ta' informazzjoni, l-għarfien u l-aqwa prattiċi bejn is-settur pubbliku u dak privat fuq livell ta' l-UE fil-ġlieda kontra l-kriminalità. - Biex titwaqqaf pjattaforma politika u struttura għall-iżvilupp ta' politika konsistenti dwar l-UE fil-ġlieda kontra l-kriminalità elettronika, b'kooperazzjoni ma' l-Istati Membri u ma' l-organizzazzjonijiet kompetenti ta' l-UE u dawk internazzjonali, u biex il-qafas ġuridiku u istituzzjonali eżistenti jsir aktar effettiv u jiġu ċċarat wkoll l-obbligi ta' l-atturi kollha relevanti - Biex tilqa' għat-theddida dejjem tikber għall-każijiet serji ta' kriminalità elettronika billi tippromwovi l-ħiliet, l-għarfien u l-għodod tekniċi; li jinkludu azzjonijiet biex jitjieb it-taħriġ rilevanti u r-riċerka - Biex titqajjem kuxjenza globali għat-theddida tal-kriminalità elettronika, speċjalment fost il-konsumaturi u gruppi vulnerabbli oħra ta' vittmi potenzjali 3. GħAżLIET TA' ELEMENTI TA' POLITKA STRATEġIKA Minħabba n-natura tas-suġġett, kull politika dwar il-ġlieda kontra l-kriminalità elettronika għandha jkollha diversi fatturi. Biex tkun tassew effettiva, il-politika trid tgħaqqad l-attivitajiet ta' l-infurzar tal-liġi tradizzjonali ma strumenti oħra, bħalma huma elementi li jirregolaw lilhom infushom u t-twaqqif ta' strutturi għall-kooperazzjoni bejn il-partijiet interessati differenti. Aktar 'il fuq ġew ippreżentati numru ta' oqsma ta' problemi u għanijiet strateġiċi għall-inizjattiva preżenti. Biex jintlaħqu dawn l-għanijiet hemm bżonn li jittieħdu diversi azzjonijiet differenti u kombinati. Abbażi tal-konsultazzjonijiet estensivi li għamlet, il-Kummissjoni fasslet erba' għażliet ta' politika ġenerali, li kull waħda minnhom tikkonsisti f'diversi azzjonijiet speċifiċi: 3.1. Għażla ta' politika ġenerali 1: Staus quo/ma tittieħed l-ebda azzjoni kbira ġdida Din l-għażla tkun tfisser li l-Kummissjoni ma tieħu l-ebda azzjoni ġenerali orizzontali issa f'dan il-qasam. Din tkun timplika li: - Il-Kummissjoni tkompli teżamina l-ħtieġa ta' leġiżlazzjoni mmirata jew azzjoni ta' politika u meta jkun meħtieġ tieħu azzjoni xierqa - Il-Kummissjoni tkompli ssegwi l-proġetti ta' l-istrutturi eżistenti kontra l-kriminalità elettronika ta' l-UE u dawk internazzjonali - Il-Kummissjoni tkompli tibda proġetti ġodda f'oqsma ta' interess immirati lejn il-ġlieda kontra l-kriminalità elettronika, imma ma tieħu l-ebda inizjattiva f'politika orizzontali 3.2. Għażla ta' politika ġenerali 2: Leġiżlazzjoni ġenerali Din l-għażla tkun tfisser li tkun adottata politika li gradwalment tipproponi qafas regolatorju ġenerali għall-ġlieda kontra l-kriminalità elettronika. Din il-politika timplika li: - Il-Kummissjoni sistematikament tipproponi definizzjonijiet uniti u armonizzati ta' kriminalità speċjalment għall-UE iżda wkoll fuq livell internazzjonali - Il-Kummissjoni tipproponi standards minimi komuni għall-kriminalità u l-penali fl-UE - Tinħoloq pjattaforma għall-qasam ta' kooperazzjoni pubblika-privata kif ukoll fil-qasam tat-taħriġ u r-riċerka - Jinħoloq netwerk formali għall-infurzar tal-liġi 3.3. Għażla ta' politika ġenerali 3: Il-ħolqien ta' netwerks informali għall-kriminalità elettronika u netwerks pubbliċi u privati Din l-għażla tkun tfisser li l-Kummissjoni, waħidha jew flimkien ma' istituzzjonijiet oħra, formalment twaqqaf netwerks jew gruppi ta' esperti dwar il-kriminalità elettronika, u tgħaqqad din l-azzjoni ma' l-introduzzjoni ta' skema volontarja ta' ċertifikazzjoni ta' sigurtà għall-operaturi, il-produtturi u l-konsumaturi. Din tkun timplika li: - Jitwaqqaf korp informali ta' esperti fl-infurzar tal-liġi kontra l-kriminalità elettronika - Titwaqqaf pjattaforma/netwerk informali ta' esperti pubbliċi u privati fil-kriminalità elettronika 3.4. Għażla ta' politika ġenerali 4: Strateġija koerenti Din l-għażla tkun tfisser li tkun introdotta strateġija koerenti għall-ġlieda kontra l-kriminalità elettronika fuq livell ta' l-UE. Il-fattur prinċipali jkun li jitwaqqaf qafas strateġiku għall-politika fuq livell ta' l-UE kontra l-kriminalità elettronika, bil-għan ġenerali li jkun hawn gwida aħjar għal azzjonijiet konkreti u biex jittejbu l-mezzi eżistenti. Fatturi operattivi oħra importanti jkunu: - Titjib fil-kooperazzjoni għall-infurzar tal-liġi fuq livell ta' l-UE - L-introduzzjoni ta' struttura strateġika għall-kooperazzjoni pubblika-privata kontra l-kriminalità elettronika - Il-promozzjoni biex jitwaqqaf qafas għall-kooperazzjoni globali internazzjonali fil-qasam rilevanti - Miżuri leġiżlattivi mmirati meta jkunu meħtieġa 4. EVALWAZZJONI TA' L-GħAżLIET TA' POLITIKA U X'POLITIKA GħANDHA TITħADDAN 4.1. Evalwazzjoni L-għażliet ta' politika ġenerali kienu evalwati abbażi tal-kriterji li ġejjin: - L-impatti soċjali - L-impatti ekonomiċi - L-ispejjeż għall-amministrazzjoni pubblika - Livell ta' koerenza ma' l-għanijiet ta' politika - Valur miżjud u r-rispett għall-prinċipji ta' sussidjarjetà - Possibiltà Fil-qosor, il-konklużjonijiet ta' l-evalwazzjoni kienu: 4.1.1. Għażla ta' politika generali numru 1 Ġie kkunsidrat li din l-għażla ma kinitx ser tkun biżżejjed biex tilqa' għall-isfidi eżistenti. L-impatti fuq l-għażla "li ma titteħidx azzjoni ġdida" fil-prinċipju hi limitata, iżda hu diffiċli li tevalwa jekk hemmx riskju li din l-għażla twassalx biex ikun hemm impatt sinifikanti minħabba li t-tipi ta' kriminalità tal-futur għad mhumiex magħrufa. L-impatt potenzjali negattiv fit-tul ta' xenarju fejn "ma tittieħed l-ebda azzjoni" hu kbir ħafna, jekk wieħed iqis l-importanza kurrenti u li dejjen qed tikber ta' dan it-tip ta' kriminalità. 4.1.2. Għażla ta' politika generali numru 2 Ġie konkluż li din l-għażla ta' politika ssir bir-reqqa u f'perspettiva ta' tul taż-żmien. Hu meħtieġ li jkun hemm studji dettaljati tal-possibiltà legali u tan-negozjati politiċi fit-tul. L-impatti fuq din l-għażla jistgħu jkunu ferm importanti, iżda minħabba li ftit hemm possibiltà li jkun hemm progress veru fi żmien qasir, din l-għażla tkun waħda inċerta fil-perspettiva ta' żmien qasir. Jistgħu jitqanqlu mistoqsijiet dwar jekk l-għanijiet tal-politika jintlaħqux b'mod effettiv fuq livell ta' l-implimentazzjoni proprja ta' l-azzjonijiet ta' politika kif jintlaħqu fuq livell politiku u teoretiku. Jekk tintagħżel din il-politika, ikun hemm ir-riskju li l-livell operattiv tal-ġlieda kontra l-kriminalità elettronika ma tkunx involuta b'mod suffiċjenti fl-għażliet u d-deċiżjonijiet strateġiċi politiċi. Meta jitqiesu l-impatti importanti assoċjati, irid ikun iċċarat ir-rwol tal-Kummissjoni f'dan ir-rigward. Jista' jingħad li possibilment jistgħu jinkisbu l-istess riżultati b'miżuri anqas penetranti. 4.1.3. Għażla ta' politika generali numru 3 Din l-għażla politika kienet evalwata bħala waħda interessanti mil-lat strateġiku, anke jekk il-valur miżjud u l-impatti konkreti huma diffiċli li jkunu previsti. Hemm ir-riskju li l-istrutturi tan-netwerks il-ġodda ftit jiksbu riżultati konkreti. Idejalment il-Kummissjoni għandu jkollha post biex tikkoordina azzjonijiet li jirregolaw lilhom infushom fl-oqsma rilevanti iżda, fil-qafas ta' din l-għażla politika, aktar ikollha r-rwol ta' koordinatur u ta' għajnuna milli dak ta' mexxej strateġiku 4.1.4. Għażla ta' politika generali numru 4 Kien ikkunsidrat li din l-għażla ta' politika tippreżenta numru ta' azzjonijiet strateġiċi rilevanti ħafna. Verament ftit jistgħu jkunu ndikati l-impatti negattivi jew ostakoli kbar. Mil-lat negattiv, jista' jitqajjem l-argument li l-impatti diretti tal-politika huma pjuttost modesti. Madanakollu, dan jgħodd għall-perspettiva ta' żmien qasir; Jista' jkun hemm impatti importanti tassew meta jittieħdu miżuri ta' implimentazzjoni adegwata. Madanakollu huwa diffiċli li jkunu previsti b'mod konkret fid-dettal l-impatti li jirriżultaw minħabba li fi stadju aktar tard irid ikun implimentat b'mod operattiv il-livell strateġiku. Imbagħad iridu jkunu evalwati l-impatti kollha. Għandu jkun sottolineat mill-ġdid li l-impatti diretti ta' l-istrateġiji proposti huma limitati, u li l-azzjonijiet speċifiċi li jittieħdu aktar tard fil-qafas ta' waħda minn dawn l-istrateġiji jkunu mbagħad evalwati f'dak il-mument. Dan ifisser li l-evalwazzjoni li ssir issa tkun waħda preliminari 4.2. L-għażla ta' politika L-analiżi turi b'mod ċar li l-għażla numru 4 hi l-aħjar alternattiva. L-għażla numru 4 hi b'mod ċar l-għażla li l-aktar li taqbel ma' l-għanijiet ġenerali indikati fit-taqsima 2.4 imsemmija qabel. L-għażla li ma tittieħed l-ebda azzjoni f'dan il-qasam ma tidhirx li hi vijabbli. Hemm il-possibiltà li strateġija passiva tirriżulta f'numru ta' proġetti ta' kooperazzjoni bilaterali fil-ġlieda kontra l-kriminalità elettronika li tkompli teżisti mingħajr ebda possibilità li jittieħed vantaġġ ta' skambju orizzontali ta' l-aħjar prattiċi jew effettti ta' sinerġija. Tista' tkun interessanti leġiżlazzjoni ġenerali biex jinħolqu korpi ġodda ta' l-UE, biex tkun armonizzata d-definizzjoni tal-kriminalità u biex jiġu ċċarati r-responsabbiltajiet u l-obbligazzjonijiet tal-partijiet interessati kollha, iżda analiżi tas-sitwazzjoni politika uriet biċ-ċar li ftit hemm possibiltà li jkunu adottati proposti għal-leġiżlazzjoni ġenerali u orizzontali. Aktar minn hekk, ftit kienu dawk il-partijiet interessati kkonsultati li emmnu li din tista' tkun l-aktar priorità importanti bħalissa. Madanakollu fil-perspettiva ta' żmien fit-tul leġiżlazzjoni ġenerali tista' tkun rilevanti. Il-ħolqien ta' strutturi ġodda informali għall-infurzar tal-liġi fuq livell ta' l-UE jew għall-kooperazzjoni pubblika-privata tista' tkun idea tajba fit-tul taż-żmien, iżda l-partijiet interessati jidher li jaqblu li l-istrutturi eżistenti huma suffiċjenti, anke jekk jeħtieġ li b'urġenza jsiru aktar effettivi. B'riżultat ta' l-analiżi, ingħatat prefereza għall-għażla numru 4, " stateġija koerenti ". Għandu jkun magħruf li dik l-għażla ma teskludix li tinħoloq struttura formali (għażla numru 3) jew li aktar tard tkun adottata leġiżlazzjoni ġenerali (għażla numru 2). L-għażla preferita fil-fatt tfisser li l-bibien jinżammu miftuħin għal azzjpnijiet ġodda. L-analiżi preparatorja u d-diskussjonijiet li saru juru ċar li l-"istrateġija koerenti" hija l-għażla l-iktar ideali biex tilħaq l-għanijiet strateġiċi tal-politika. Din l-istrateġija għandu jkollha impatt pożittiv fil-ġlieda kontra l-kriminalità elettronika transkonfinali, minħabba li jiġu ċċarati u msaħħa l-kompetenzi u r-rwoli ta' kull min hu involut fil-ġlieda. Din tikkontribwixxi wkoll biex ikun hemm djalogu aħjar u ftehim bejn is-setturi pubbliċi u privati, li min-naħa tagħhom jista' jkollhom ħafna effetti laterali pożittivi. Mil-lat ekonomiku, l-għażla preferuta tista' twassal biex ikun hemm effetti ta' sinerġija importanti, tonqos il-ħsara ta' l-attivitajiet kriminali u jonqsu l-ispejjeż għall-programmi ta' sigurta individwali. Madanakollu aktarx li jridu jgħaddu ftit tas-snin biex jinħassu l-effetti mistennija ta' l-għażla preferuta. Għaldaqstant hu diffiċli għalissa tevalwa l-impatti kollha potenzjali. Dan għaliex għad iridu jiġu deċiżi d-dettalji konkreti tal-politika. Għaldaqstant jridu jkunu evalwati l-impatti speċifiċi ta' l-elementi konkreti fi stadju aktar tard. [1] Studju biex jiġi evalwatat l-impatt ta' Komunikazzjoni dwar il-Kriminalità Elettronika ppreparata mill-Yellow Window Management Consulting (Nru tal-Kuntratt. DG 2006/JLS D 2/03). [2] Konvenzjoni tal-Kunsill ta' l-Ewropa dwar il-Kriminalità elettronika, 2001: http://conventions.coe.int/Treaty/EN/Reports/Html/185.htm [3] Deċiżjoni ta' Qafas dwar attakki kontra s-sistemi ta' informazzjoni (2005/222/JHA).